Mazda 323

Mazda 323 er en bilmodell produsert av den japanske bilfabrikanten Mazda. Mazda 323 tok over for den aldrende 1000-serien i 1977. I motsetning til Mazda 1000, Mazda 1200 og Mazda 1300 var Mazda 323 en hatchback med stor bakluke. Det kom også en stasjonsvogn av den første 323en, men ingen sedan.

Årganger / typer

1977–1981 (FA4) 
Mazda 323 hadde som forgjengeren bakhjulsdrift, men karosseri og interiør var mye mer moderne. Største motor var en 1,4-liter og høyeste effekt var 70 hk.

I 1979 fikk 323 en facelift. Mest synlig var en ny front med rett grill og nye frontlykter. Motorutvalget var 1,3-liter og 1,4-liter. Minst motor kom kun i kombinasjon med den spartanske 1,3E-utgaven. De andre utgavene ble kalt 1,4DL og 1,4SP. Automat kunne leveres på 1,4DL mens 1,4SP hadde 5-trinns manuell girkasse. 

Stasjonsvogn fantes også. Den het 1,4DL og hadde 4-trinns manuell girkasse. Stasjonsvognen levde videre inn på 80-tallet og ble markedsført parallelt med BD fra 1981. Stasjonsvognen fikk enda en facelift med en front som skulle ligne mer på de nye BD-modellene. Etter 1981 ble stasjonsvognen markedsført i en egen brosjyre. Den ble også oppgradert med 1,5-liters motor på 70hk.

1981–1985 (BD) 
Dette var den første 323 med forhjulstrekk. Ved introduksjonen var det sedan og hatchback som ble tilbudt, sistnevnte kun med 3 dører. Som for Mazda 929 på denne tiden, fortsatte den gamle stasjonsvognen. Nye 323 er fremdeles en kompakt bil med en lengde på 399 cm for 3/5-dørs versjon. Bilen veide snaut 850 kilo.   

5-dørs 323 kunne leveres med en sjelden 1,1-liter i tillegg til en mer vanlig 1,3 og 1,5-liters motor. DX var standard utstyrsversjon, men SDX ble også markedsført. SDX hadde blant annet soltak og 5 gir. Mazda 323 kunne leveres som GT med 1,5-liters motor og 85 hk. GT hadde elektrisk soltak som standardutstyr.

1985–1989 (BF) 
Mens Mazda 323 fra 1981 til 1985 hadde et designspråk med rette og harde linjer, fulgte Mazda 323BF opp med et mer tidsriktig og mykt designspråk. Nå fantes også GTX 1,6 16V og en enda heftigere versjon med firehjulsdrift. Normalversjonene var LX eller GLX med 1,3 eller 1,5-liters motor. 1,5 kunne leveres med automatgir. 3 og 5 dørs hatchback eller sedan stod på programmet. 

Mazda 323 1,6 GTI ble markedsført allerede i 1985. Mens Mazdas første GT i 1981 var relativt anonym, var denne modellen mer i stil med de stadig mer populære GTIene i markedet. Stor sort hekkspoiler, alufelger og mørke detaljer kjennetegnet eksteriøret. 105 hk var kanskje ikke all verden, men ytelsen ble økt vesentlig senere i livsløpet.

Modellen "323 4WD" var en 3-dørs utgave med firehjulstrekk. Navnet var moderat, for på bilens forskjerm stod det "Full time 4WD", mens bakskjermen var prydet av "DOHC 16V TURBO". Denne modellen vant RAC i 1986 og 1987 med Timo Salonen bak rattet. Ytelsene for 323 4WD var 150 hk og 195 newtonmeter fra en turbomatet 1,6-liters motor med intercooler. Styringen hadde servo.

1989–1994 (BG) 
I denne modellserien dukket Mazda 323F opp for første gang. F hadde et sportsligere design med blant annet vippelykter foran. Ellers fantes hatchback med tre dører og sedan. Toppversjonen av 323 het GT-R og hadde 185 hk. 323F kunne leveres med 131 hk fra en 1,8-liter i sin toppversjon. Mazda markedsfører 323 med blant annet "Nå med 16 ventiler".  

Servostyring var standard på alle bortsett fra 1,3-literen. I tillegg til 1,3i med 75 hk kunne man velge 1,6i med 90 hk (automat som tilvalg) og tre ulike 1,8-liters motorer: 106-hesteren (SOHC) og 131-hesteren (DOCH) samt Turbo med 165 hk. GT-R kom i tillegg til disse.

1994–1998 (BA) 
Mazda 323F fantes fremdeles, men fra 1994 kunne kundene velge mellom to ulike karosserityper dersom de skulle kjøpe en 3-dørs hatchback. 323C og 323P hadde lite til felles utseendemessig bortsett fra at de hadde to sidedører og en stor bakluke. Mazda 323S var sedanen og Mazda 323F var en sportsversjon med fire sidedører og stor bakluke. Mazda 323F kunne leveres med 2-liters V6-motor.

1998–2003 (BJ) 
Dette var sjette og siste generasjon Mazda 323 før den ble erstattet av Mazda 3. Karosserialternativene var sedan eller hatchback med 5 dører. Sistnevnte het 323F men hadde vokst til en blanding av stasjonsvogn og hatchback.

Referanser 

323